כריסטיאן בניטס

כריסטיאן רוחליו בניטס בטנקור (בספרדית: Christian Benítez;‏ 1 במאי 1986 – 29 ביולי 2013), הידוע בכינוי צ'וצ'ו (בספרדית: Chucho), היה כדורגלן אקוודורי ששיחק בעמדת החלוץ. בניטס נולד בקיטו שבאקוודור, לאביו ארמן בניטס, כדורגלן נבחרת אקוודור לשעבר, ולאמו ריטה בטנקור. בשנת 2007 נישא לליזט, בתו של כדורגלן נבחרת אקוודור לשעבר קלבר צ'אלה. לזוג נולדו תאומים בחודש אוגוסט 2009. בניטס החל את הקריירה המקצוענית שלו באל נסיונל מליגת העל האקוודורית, לאחר ששיחק במחלקת הנוער שלה. הוא ערך 84 הופעות ליגה במדי המועדון, בהן הבקיע 29 שערים. בחודש יולי 2007 חתם בניטס בסנטוס לגונה מליגת העל המקסיקנית. בשתי עונותיו הראשונות במועדון הוא ערך 50 הופעות ליגה, בהן הבקיע 31 שערים. ב-7 ביולי 2009 הושאל בניטס למשך עונה אחת לברמינגהאם סיטי מהפרמייר ליג. ב-16 באוגוסט הוא ערך את הופעת הבכורה שלו במועדון, בהפסד 1-0 למנצ'סטר יונייטד במסגרת המחזור הראשון בליגה לעונת 2009/2010. ב-9 בנובמבר הוא הבקיע את שער הבכורה שלו במועדון, בתיקו 2-2 נגד ליברפול במסגרת המחזור ה-12 בליגה. בסך הכל ערך בניטס 30 הופעות בפרמייר ליג במהלך תקופת ההשאלה, בהן הבקיע שלושה שערים. ב-21 ביולי 2010 חתם בניטס על חוזה חדש לשלוש עונות בסנטוס לגונה. הוא שיחק במועדון במשך עונה אחת נוספת, בה ערך 35 הופעות ליגה והבקיע 20 שערים. ב-22 במאי 2011 חתם בניטס בקלוב אמריקה מליגת העל המקסיקנית. ב-24 ביולי הוא ערך את הופעת הבכורה שלו, בניצחון 2-1 על קרטרו במסגרת הליגה. במשחק זה הבקיע את שער הבכורה שלו במועדון. ב-21 באוגוסט הבקיע שלושער בניצחון 5-2 על אטלס. הוא שיחק במועדון במשך שתי עונות, בהן ערך 79 הופעות ליגה והבקיע 52 שערים. ב-6 ביולי 2013 עזב בניטס את קלוב אמריקה וחתם באל-ג'יש מליגת העל הקטרית. ב-28 ביולי הוא ערך את הופעת הבכורה שלו במועדון, במשחק נגד מועדון ספורט קטר במסגרת גביע השייח' ג'אסם. לפי גורמים באל-ג'יש, הוא לא התלונן על בעיות בריאותיות. זה היה משחקו היחיד במדי המועדון. הוא מת יום לאחר המשחק, בגיל 27. ב-18 באוגוסט 2005 ערך בניטס את הופעת הבכורה שלו בנבחרת אקוודור, בניצחון 3-1 על נבחרת ונצואלה במשחק ידידות. הוא היה חלק מסגל נבחרת אקוודור בטורניר מונדיאל 2006 בגרמניה. על-אף שנחשב לבחירה מפתיעה של מאמן הנבחרת לואיס פרננדו סוארס, הוא הרשים עם מהירותו ומיומנותו במשחקי קדם המונדיאל של נבחרת אקוודור נגד נבחרות הולנד ויפן, וכן בגביע ליברטדורס 2006. הופעתו היחידה בטורניר מונדיאל 2006 הייתה בהפסד 3-0 לנבחרת גרמניה בשלב הבתים, כאשר החליף את פליקס בורחה במחצית המשחק. ב-6 בספטמבר 2007 הוא כבש את שער הבכורה שלו בנבחרת, בתיקו 1-1 נגד נבחרת פרו במשחק ידידות. בניטס היה חלק מסגל נבחרת אקוודור גם בטורניר קופה אמריקה 2007 ובטורניר קופה אמריקה 2011. ב-7 ביוני 2013 הוא ערך את הופעתו האחרונה במדי הנבחרת, בהפסד 1-0 לנבחרת פרו במסגרת מוקדמות מונדיאל 2014. בסך הכל ערך 59 הופעות במדי הנבחרת, בהן הבקיע 29 שערים. ב-29 ביולי 2013 הגיע בניטס לבית חולים בדוחה שבקטר בשל כאב חזק בבטנו. לפי מיגל הררה, מאמן קלוב אמריקה, ושחקנים מקלוב אמריקה, כפי שסיפרו בראיון לתוכנית הבוקר המקסיקנית Matutino Express, בניטס לא קיבל טיפול והתייחסות מידיים, ושעות לאחר מכן חווה אי-ספיקה נשימתית. הוא מת בגיל 27 כתוצאה מסיבוכים שהובילו לדום לב. עשרות אלפי בני אדם חלפו ליד גופתו, שהוצבה בארון מכוסה זכוכית בקיטו, לפני טקס לווייתו הפומבי, בו נכחו אישים רבים מעולמות הספורט והפוליטיקה, וביניהם נשיא אקוודור רפאל קוראה. לאחר מותו, הודיעה פדרציית הכדורגל האקוודורית כי היא מפסיקה את השימוש במספר חולצתו, 11, בנבחרת אקוודור. חברו לנבחרת אנטוניו ולנסיה קעקע את מספרו של בניטס במעלה זרועו להנצחתו. במונדיאל 2014 בברזיל, לבש פליפה קאייסדו את חולצה מספר 11 בנבחרת אקוודור, בשל חוקי פיפ"א. אל נסיונל אליפות אקוודור (2): 2005 קלאוסורה, 2006 סנטוס לגונה אליפות מקסיקו (1): 2008 קלאוסורה קלוב אמריקה אליפות מקסיקו (1): 2013 קלאוסורה אישיים השחקן המצטיין בליגת העל האקוודורית (1): 2006 השחקן המצטיין בליגת העל המקסיקנית (2): 2008 קלאוסורה, 2012 אפרטורה מלך השערים של ליגת העל המקסיקנית (4): 2010 אפרטורה, 2012 קלאוסורה, 2012 אפרטורה, 2013 קלאוסורה מדיה וקבצים בנושא כריסטיאן בניטס בוויקישיתוף כריסטיאן בניטס, באתר Transfermarkt כריסטיאן בניטס, באתר Soccerway כריסטיאן בניטס, באתר BDFutbol כריסטיאן בניטס, באתר WorldFootball.net כריסטיאן בניטס, באתר National Football Teams כריסטיאן בניטס, באתר FootballDatabase.eu Pulling power באתר Sunday Times, ‏ 9 באוגוסט 2009 (באנגלית) Birmingham to seal Benitez deal באתר BBC, ‏ 3 ביוני 2009 (באנגלית) Teníamos un pacto con mi hijo: regresar juntos a vivir en Ecuador באתר El Comercio, ‏ 24 בדצמבר 2007 (בספרדית) El mejor gol navideño באתר Diario Extra, ‏ 24 בדצמבר 2007 (בספרדית) Mellizos, mejores 'goles' de Chucho, באתר Hoy, ‏ 6 בספטמבר 2009 (בספרדית) Blues bag Benitez באתר הרשמי של ברמינגהאם סיטי, 7 ביולי 2009 (באנגלית) Former Birmingham loanee Benitez signs new deal in Mexico באתר דיילי מירור, 21 ביולי 2010 (באנגלית) كما انفردنا ..الجيش يتعاقد رسميا مع الإكوادوري بينتيز באתר Al-Kass, ‏ 6 ביולי 2013 (בערבית) Qatar footballer dies at age 27 of 'respiratory arrest באתר Doha News, ‏ 29 ביולי 2013 (באנגלית) Christian Benitez: Former Birmingham striker dies aged 27 באתר BBC, ‏ 29 ביולי 2013 (באנגלית) Christian Benítez falleció en Qatar באתר El Comercio, ‏ 29 ביולי 2013 (בספרדית) Número 11 de Ecuador siempre será de Chucho באתר הרשמי של פדרציית הכדורגל האקוודורית, 1 באוגוסט 2013 (בספרדית) Ecuador motivated by death of Christian Benitez באתר Yahoo!, ‏ 31 במאי 2014 (באנגלית) Soccer-Ecuador to reinstate Benitez's number 11 for World Cup באתר רויטרס, 6 במרץ 2014 (באנגלית)